En pensjonist fra Lørenskog har blitt ilagt bot på 8000 kroner etter å ha kommentert utseendet til kaféansatte. Han nekter å vedta boten, og vil heller gå i fengsel.

En 74 år gammel mann er ilagt bot på 8000 kroner etter å ha kommet med slibrige uttalelser til unge, kvinnelige ansatte på kafeen Lille Persille i Lørenskog.

De ansatte ved kafeen, som ligger på Metro senter, opplevde 74-åringen som skremmende, sjikanerende og sårende.

Det skriver Romerikes Blad, som først omtalte saken.

Selv påstår 74-åringen at kommentarene hans var ment humoristisk. Derfor nekter han å betale boten.

31. oktober møter han i Nedre Romerike tingrett for å sjekke hvor grensene egentlig går for «plagsom atferd».

Han er tiltalt for å brutt straffelovens paragraf 266 – om skremmende eller plagsom opptreden.

– 8000 kroner er alt for mye penger for en pensjonist. Jeg går heller i fengsel. Der får jeg jo kost og losji i tillegg, sier 74-åringen til TV 2.

«Håper vaflene smaker like godt som du ville ha smakt»

Ifølge tiltalen skal han blant annet ha sagt dette til de unge, kvinnelige ansatte:

« Du kan ikke gå med slike stramme bukser, da får du sånne gamle griser som meg til å se på rumpa di »

» « Jeg håper vaflene smaker like godt som du ville ha smakt »

ANMELDTE: Det var daværende daglig leder på Lille Persille, Jeanette Otervik, som anmeldte pensjonisten. Foto: Privat

Selv mener pensjonisten at han ble misforstått.

– Jeg stod ved disken og sa at jeg var sulten, og at hvis jeg ikke fikk maten, så skulle jeg komme over disken og spise henne. Har ikke folk hørt om «Rødhette og ulven», spør han.

– Så du har ikke sagt at du håpet av vaflene smakte like godt som den ansatte?

– Jeg sa at jeg var sulten. Det er jo ikke ytringsfrihet i dette landet her. Bare se hvordan det gikk med Trond Giske, svarer han.

Han nekter for å ha sagt noe om den ansattes rumpe.

– At jeg skal ha kommentert rumpa, er det politiet som påstår, sier han.

Gråt på jobb

Det var daværende daglig leder på Lille Persille, Jeanette Otervik, som anmeldte 74-åringen.

– Det ble for drøyt. Han var gjest hos oss over lang tid, og kom med kommentarer som gjorde det utrivelig for de ansatte å være på jobb. Han kommenterte utseendet til flere av de unge ansatte. Ei av dem ville slutte å jobbe kveldsvakter på grunn av ham. En annen stod og gråt på bakrommet på grunn av kommentarene hans, sier Otervik til TV 2.

Hun understreker at samtlige ansatte tåler en støyt, og at de flere ganger forsøkte å gi beskjed til pensjonisten om at oppførselen hans var uønsket, men at han til slutt tråkket over grensa.

– Jeg måtte ta et standpunkt og vise de ansatte at det ikke skal være slik på jobb. Jeg anmeldte ham, og det føltes godt, sier hun.

– Hva tenker du om boten på 8000 kroner?

– Det tenker jeg er helt latterlig. Men i det minste er han blitt dømt for dette, sier hun.

Skremmende og hensynsløs

Hilde Bøch Høyer er politiinspektør og påtaleavsnittsleder i Øst politidistrikt.

Hun ønsker ikke å uttale seg om tiltaltes forklaring, men sier dette til Romerikets Blad:

– Saken dreier seg om skremmende og hensynsløs adferd, og ligger selvfølgelig i politiets kjerneområder, nemlig å ivareta ro og orden og beskytte innbyggerne mot lovbrudd.